Лойиҳа

Ўзбекистон Республикаси Президентининг

қарори

**Хатарни таҳлил қилиш ёндашувига асосланган ижтимоий хизмат   
ва ёрдамларни кўрсатилишининг замонавий электрон моделини йўлга қўйиш чора-тадбирлари тўғрисида**

Идоралараро маълумотлар алмашинуви ва ижтимоий ҳимоя тизимида шахс (оила)лар хаёт фаолиятларидаги хатарни таҳлил қилиш ёндашувига асосланган ижтимоий хизмат ва ёрдамларни кўрсатишнинг замонавий моделига босқичма-босқич ўтиш мақсадида **қарор қиламан:**

**I. Асосий мақсад**

**1.** Ушбу қарорнинг асосий мақсади аҳолининг ижтимоий ҳимояга муҳтож шахс (оила)ларни давлатга мурожаат қилинмаганлик ҳолатларида ҳам аниқлаш, хатарни таҳлил қилиш орқали ижтимоий хизматларни кўрсатиш ва ташкил этиш, ижтимоий хавф-хатарларнинг олдини олиш ва камайтириш.

**II. Ижтимоий ҳимояга муҳтож шахс (оила)га хатарни таҳлил қилиш орқали ёрдам кўрсатиш**

**2.** Белгилаб қўйилсинки:

Ўзбекистон Республикаси Президенти ҳузуридаги Ижтимоий ҳимоя миллий агентлиги (кейинги ўринларда – Агентлик) оғир вазиятга тушиб қолган ёки тушиб қолиш хавфи мавжуд шахс (оила)ни **хатарни таҳлил қилиш орқали** аниқлаш ва уларга ижтимоий хизмат ва ёрдамлар кўрсатишни ташкил қилиш бўйича **ваколатли орган ҳисобланади**. Бунда Агентлик:

(а) халқаро стандартлар асосида хатарни таҳлил қилиш ёндашуви сиёсатини ва методологиясини ишлаб чиқади ва такомиллаштиради;

(б)хатарни таҳлил қилиш ёндашуви учун зарур бўлган ахборот платформа маълумотлардан тўсиқларсиз ва бепул фойдаланади, уларни тўплайди ва қайта ишлаш тартибини белгилайди.

**III.** “**Хатарларни бошқариш**” **ахборот тизими**

**3. 2026 йил 1 майдан** бошлаб, эксперимент тариқасида ижтимоий ҳимояга муҳтож шахс (оила)га ижтимоий хизмат ва ёрдамларни хатарни таҳлил қилиш ёндашуви асосида қуйидагиларни амалга ошириш имкониятига эга “**Хатарларни бошқариш**” электрон ахборот тизими модули (кейинги ўринларда – Хатарларни бошқариш тизими) йўлга қўйилсин:

(а) ижтимоий иш (e-case) электрон модули билан ишлаш соҳасида:

(i) хатар тоифасидан ва устуворлик даражасидан келиб чиқиб маҳалладаги ижтимоий ходимларга шахс (оила) бўйича ташвишли хабарларни юбориш;

(ii) очилган ижтимоий иш фаолиятини ҳамда тизим муаммоларни автомат равишда таҳлил қилиш;

(iii) Ўзбекистон ҳудудида қайд этилган жисмоний шахснинг шахсий идентификация рақами (кейинги ўринларда – ЖШШИР) орқали давлат органлари ва ташкилотларининг ахборот платформалари кўрсаткичлари ёрдамида оғир ижтимоий вазиятни аниқлаш ва уларни хавф тоифаларга ажратиш;

(iv) хатар алгоритмлар (SSRI) орқали уларни тегишлича йўналтириш;

(б) ижтимоий хизмат ва ёрдамлар “дастлабки пакет”ини саралаш   
ва ижтимоий ходимга йўналтириш соҳасида:

(i) хатар даражасидан келиб чиқиб, уларни ажратиш;

(ii) шахсларни ижтимоий ҳимояга муҳтож шахс (оила) деб топиш;

(iii) ижтимоий ҳимояга муҳтож шахс (оила)га зудлик билан кўрсатиш керак бўлган ижтимоий хизмат ва ёрдамлар турларини “дастлабки пакет” шаклида маҳалладаги ижтимоий ходим ёки масъул давлат органлари ва ташкилотларига буюртма шаклида юборади;

(в) давлат органлари ва ташкилотларининг ижтимоий ҳимояга муҳтож шахс (оила)ларга давлат хизматларини кўрсатиш ва уларнинг мурожаатлари билан ишлаш махсус платформалари, шу жумладан колл-марказлари орқали киритилган маълумотларни таҳлил қилиш ва ягона ҳисобини юритиш соҳасида:

(i) мурожаатлар ва буюртмалар орқали шахслар орасидан ижтимоий ҳимояга муҳтож шахс (оила)ларнинг бирламчи ва қўшимча эҳтиёжларини мурожаат қилмасдан туриб аниқлайди;

(ii) мурожаат предмети ва унинг динамикасини таҳлил қилади.

**4.** Шундай тартиб ўрнатилсинки, унга мувофиқ, **2026 йил 1 январдан** бошлаб, давлат органлари ва ташкилотларига жисмоний шахсларнинг барча мурожаатлари, шу жумладан буюртмаларини қайд этишда мажбурий равишда ЖШШИР кўрсатилади.

**5.**Хатарларни баҳолаш тизими хатарларни қуйидаги тоифаларга ажратади:

(а) **юқори** – ижтимоий ҳимояга муҳтож шахс (оила)да оғир ижтимоий вазиятдан олиб чиқиш учун:

(i) маҳалладаги ижтимоий ходимга оғир вазиятдан чиқариш бўйича ижтимоий хизмат ва ёрдамлар турларининг “**дастлабки пакет”** шакли билан бирга ташвишли хабар юборади;

(ii) ижтимоий ходим томонидан **12 соат** ичида шахс (оила)га ижтимоий иш очади ҳамда заруратга кўра, ижтимоий хизмат ва ёрдамларнинг “дастлабки пакети”ни такомиллаштиради. Бунда, юқори даражадаги хатарда “дастлабки пакет” шаклида зудлик билан кўрсатилиши керак бўлган ижтимоий хизматлар белгиланиши алоҳида эътибор қаратилади;

(б) **ўрта** – **24 соат** ичида ижтимоий ҳимояга муҳтож шахс (оила)да хатарларни жойига чиққан ҳолда **бирламчи** баҳолаш, шунингдек, **30** иш кунида **комплекс** баҳолаш ўтказиб, индивидуал тартибда ижтимоий хизматлар ва ёрдамлар кўрсатиш режаларини шаклантиради;

(в) **паст**–автоматик равишда аниқланган хатарлар **ўрта** ёки **юқори** тоифасига ўтиб кетмаслиги бўйича мониторинг қилинади ҳамда мазкур тоифадаги ижтимоий ҳимояга муҳтож шахс (оила) туман (шаҳар) “Инсон” ижтимоий хизматлар марказига хабар юборилади.

**6.** Қуйидагилар:

(а) Хатарни таҳлил қилиш ёндашуви жорий этиладиган ижтимоий ҳимояга муҳтож шахс (оила)лар тоифалар ва бирламчи триггерлар жадвали **1-иловага** мувофиқ;

(б) Хатарни таҳлил қилиш ёндашувига таъсир қилувчи платформалар интеграцияси **2-иловага** мувофиқ тасдиқлансин.

**7.** Шундай тартиб ўрнатилсинки, унга мувофиқ:

(а) “**дастлабки пакет”**га киритилган ижтимоий хизмат ва ёрдамлар туман (шаҳар) “Инсон” ижтимоий хизматлари томонидан кўрсатиладиганхизматлар **проактив шаклда** тақдим этилади;

(б)**2026 йил 1 апрелдан бошлаб** эксперимент тариқасида:

(i) “**дастлабки пакет”**га киритилган давлат органлари ва ташкилотларига тегишли ижтимоий хизмат ва ёрдамлар Хатарларни баҳолаш тизимида ушбу муассасага очилган алоҳида шахсий кабинет орқали ижросини таъминлаш учун буюртма шаклда юборилади;

(ii) устав фондида давлат улуши мавжуд бўлган тижорат ташкилоти ёхуд тўлиқ ёки қисман давлат органи томонидан ташкил этилган ёки таъсис этилган нотижорат ташкилотларининг мавжуд штат бирликлари доирасида Хатарларни бошқариш тизими билан ишловчи масъул ходим бириктирилади ҳамда унинг иш фаолияти натижадорлигига асосан ушбу муассаса маблағлари ҳисобидан   
10 фоизгача қўшимча устама тўланади;

(iii) Хатарларни бошқариш тизими билан ишловчи масъул ходим фаолият самарадорлигини баҳолаш хулосаси Агентлик томонидан   
ҳар чоракда белгилаб берилади;

(в)Агентлик**:**

(i) мустақил равишда ижтимоий ҳимояга муҳтож шахс (оила)ларни аниқлаш бўйича хатар алгоритм ва модулларини ишлаб чиқади   
ва такомиллаштиради;

(ii) Хатарларни баҳолаш тизими орқали юборилган буюртмалар ижроси ҳолатини сўрайди ва олади, шу жумладан масъул шахслардан тушунтиришлар талаб қилади;

(г)ижтимоий ҳимояга муҳтож шахс (оила)да оғир ижтимоий вазиятдан олиб чиқиш учун йўналтирилган буюртмани давлат органлари   
ва ташкилотлари томонидан бажармаслик мансабдор шахсларни Ижтимоий инспекция ва унинг ҳудудий бошқармалари томонидан жавобгарликка тортиш учун асос ҳисобланади.

**III. Хатарларни бошқариш соҳасида кадрларни малакасини ошириш**

**8.** Белгилаб қўйилсинки:

(а)Агентликка ижтимоий ҳимояга муҳтож шахс (оила)ларга давлат органлари ва ташкилотлари томонидан кўрсатиладиган ижтимоий хизмат ва ёрдамларнинг айрим шартларига риоя этмаган ҳолда кўрсатилиши ташкил қилиш учун Хатарларни баҳолаш тизими орқали буюртма юбориш ваколати берилади;

(б)давлат органлари ва ташкилотларининг мурожаатлари билан ишлаш ва давлат хизматларини кўрсатилиш соҳасидаги ходимлар ҳар **уч йилда бир марта** Агентлик ҳузуридаги Ижтимоий ҳимоя тизими ходимларининг малакасини ошириш марказида малакасини мажбурий оширади.

**IV. Қарор ижросини ташкил этиш, таъминлаш ва назорат қилиш**

**9.**Мазкур қарорнинг 2-иловасида кўрсатилган платформалар интеграцияси ижросини назорат қилиш бўйича қуйидаги механизм жорий этилсин:

(а) Бош прокуратура, Ҳисоб палатаси ва Адлия вазирилиги билан биргаликда **ҳар ойда** камида бир маротаба жойига чиққан ҳолда ўрганади, шунингдек, топшириқ тўлиқ бажарилган бўлса, ушбу ташкилотлар **ижобий хулосаси** “Ijro.gov.uz” ижро интизоми идоралараро ягона электрон тизимига юклатилгандан сўнг, назоратдан олинади;

(б) Вазирлар Маҳкамаси ўз вақтида ва сифатли бажарилмаган топшириқлар бўйича **ҳар ойда** Ҳукумат Раёсати йиғилишида муҳокама қилиб боради;

(в) Ўзбекистон Республикаси Президенти Администрациясининг тегишли маслаҳатчи бўлинмасида Ҳукумат Раёсати йиғилиши баёнида икки   
ва ундан ортиқ марта муддат бузилишга йўл қўйган биринчи раҳбарлар иштирокида топшириқларни муҳокама қилиб боради.

**10.** Агентлик **икки ой муддатда** ижтимоий ҳимоя соҳасида хатарни бошқариш тизими тўғрисида қарор лойиҳасини Вазирлар Маҳкамасига киритсин.

**11.** Хатарни бошқариш ёндашувга асосланган ижтимоий хизмат   
ва ёрдамларни йўлга қўйиш Дастури **3-иловага** мувофиқ тасдиқлансин.

Ўзбекистон Республикаси Президентининг айрим ҳужжатларига   
**4-иловага** мувофиқ ўзгартириш ва қўшимчалар киритилсин.

**12.** Мазкур қарорнинг ижросини самарали ташкил қилишга масъул   
ва шахсий жавобгар этиб Ўзбекистон Республикаси Президентининг маслаҳатчиси – Агентлик директори М.П. Оллоёров белгилансин.

**13.** Қарор ижросини назорат қилиш ва ижро учун масъул ташкилотлар фаолиятини мувофиқлаштириш Ўзбекистон Республикаси Бош вазири А.Н. Арипов зиммасига юклансин.